b'\n_START_ARTICLE_\nHilderik III.\n_START_SECTION_\nOzadje\n_START_PARAGRAPH_\nPo smrti Dagoberta I. (vladal 629-634) je za\xc4\x8dela mo\xc4\x8d merovin\xc5\xa1kih kraljev postopoma usihati, dokler ni postala samo simboli\xc4\x8dna, resni\xc4\x8dna oblast v Frankovskem kraljestvu pa je vedno bolj  prehajala v roke majordomov. Leta 718 je Karel Martel v svoji osebi zdru\xc5\xbeil polo\xc5\xbeaja majordomov Nevstrije in Avstrazije in dosegel polo\xc5\xbeaj najmo\xc4\x8dnej\xc5\xa1ega mo\xc5\xbea v kraljestvu. Po smrti kralja Teoderika IV. leta 737 je prestol ostal prazen in Karel Martel je postal de facto kralj. _NEWLINE_Po smrti Karla Martela leta 741 sta postala enakopravna majordoma njegova sinova Karlman   in Pipin Mali iz Karlovega prvega zakona z Rotrudo. Temu sta se kmalu uprla njun mlaj\xc5\xa1i polbrat Grifo in svak, bavarski vojvoda Odilo.  Njihov spor je bil verjetno razlog, da so po \xc5\xa1est let trajajo\xc4\x8dem brezvladju za utrditev njune oblasti na prestol posadili merovin\xc5\xa1kega kralja Hilderika III..\n_START_SECTION_\n\xc5\xbdivljenje\n_START_PARAGRAPH_\nHilderikovo poreklo in sorodstvo z Merovin\xc5\xa1ko rodbino ni povsem jasno. Lahko bi bil sin Hilperika II. ali Teoderika IV.._NEWLINE_Hilderik se ni vtikal v dr\xc5\xbeavne zadeve, ki so jih, tako kot pred njim, vodili majordomi.  Enkrat letno se je na vozu, ki ga je vlekel vol in vodil kmet, pripeljal na skup\xc5\xa1\xc4\x8dino in odgovarjal na vpra\xc5\xa1anja, ki so jih gostujo\xc4\x8dim  ambasadorjem pripravili majordomi._NEWLINE_Po Karlmanovem umiku v samostan leta 747 se je Pipin odlo\xc4\x8dil prevzeti kraljevo krono. Pape\xc5\xbeu Zahariji  je poslal dopis z vpra\xc5\xa1anjem ali kraljevi naslov pripada nekomu, ki ne izvaja kraljeve oblasti, ali nekomu iz kraljeve rodbine. Pape\xc5\xbe mu je odgovoril, da ima lahko kraljevi naslov samo tisti, ki ima v rokah kraljevo oblast. Na za\xc4\x8detku marca 751 je pape\xc5\xbe Zaharija Hilderika odstavil in tonzuriral. S stri\xc5\xbeenjem njegovih dolgih las, ki so bili simbol dinastije, kraljevih pravic in magi\xc4\x8dne mo\xc4\x8di, so mu simboli\xc4\x8dno odvzeli vse kraljevske pravice. Po odstavitvi sta bila s sinom Tevderikom izgnana v samostan Saint-Beritin, ali on v samostan   Saint-Omer in sin v samostan  Saint-Wandrille._NEWLINE_Podatki o njegovi smrti so neskladni. Nekateri viri omenjajo, da je umrl na za\xc4\x8detku leta 753, drugi pa da na koncu leta 758. Pri Karolingih ni bil najbolje zapisan in so ga kljub temu, da sta Pipina na frankovski prestol pripeljala pape\xc5\xbea Zaharija in \xc5\xa0tefan II., naslavljali z rex falsus \xe2\x80\x93 la\xc5\xbeni kralj.'